Augustus Frederick, hertug av Sussex

Tidlig liv

Prins Augustus Frederick blei født på Buckingham Palace. Han var det niende barnet og den sjette sønn av Georg III og Charlotte av Mecklenburg-Strelitz.
Han fikk privatundervisning hjemme før han blei sendt til universitetet i Göttingen i Tyskland, sammen med brødrene Ernst og prins Adolphus. Prins Augustus, som hadde astma, mottok ikke militær utdannelse som brødrene, da de var i Hannover. Han vurderte i en tid å bli prest i den anglikanske kirken.
Han blei døpt i Great Council Chamber i St. James's Palace den 25. februar 1773 av Frederick Cornwallis, erkebiskopen av Canterbury. Hans faddere var Hertugen av Sachsen-Gotha-Altenburg (jarlen av Hertford var stedfortreder), hertug Georg Augustus av Mecklenburg (onkel på morssida, jarlen av Bristol var stedfortreder) og prinsesse Louise av Danmark (vicomtesse Weymouth var stedfortreder).

Første ekteskap

Under turen hans til Italia møtte han Lady Augusta Murray (1768–1830), andre datter av John Murray, 4. jarl av Dunmore. Paret gifta seg i Roma den 4. april 1793 og igjen ved St. George's, Hannover Square i London den 5. desember samme år. Kongen visste ikke om bryllupet. Kongens Hannover-minister, Ernst zu Münster blei sendt til Italia for å føre ham tilbake til London. 
I august 1793, annullerte retten ekteskapet, da det var i strid med Royal Marrigaes Act 1772; det var ikke godkjent av kongen. Prins Augustus fortsatte å leve med Lady Augusta til 1801, da han mottok 12 000 pund fra myndighetene for å la være. Lady Augusta beholdt foreldreretten til deres to barn og fikk 4 000 pund i året fra myndighetene.

Hertugdømme

Kongen gjorde ham til hertug av Sussex, jarl av Inverness og Baron Arklow i Det forente kongerikes høyadel og ridder av Hosebåndsordenen den 27. november 1801. Ettersom han døde uten legitime etterkommere, blei tittelen inndratt.

Annet ekteskap

Hertugen av Sussex gifta seg for annen gang den 2. mai 1831 (igjen uten kongens godkjenning og dermed som et brudd på Royal Marriages Act) med Lady Cecilia Letitia Buggin (1793–1873), eldste datter av Arthur Gore, 2. jarl av Arran og Elizabeth Underwood. Hun var enke etter Sir George Buggin. Lady Cecilie tok etternavnet Underwood. Hun blei aldri gitt tittelen hertuginne av Sussex. Likevel blei hun gjort til hertuginne av Inverness, i sin egen rett, i 1840 av dronning Viktoria.
Vilhelm IV utnevnte sin bror til Chief Ranger og Keeper av St. James's og Hyde Parks den 29. januar 1831. Hertugen av Sussex blei gjort til president av det kongelige kunstselskapet i 1816, en stilling han beholdt hele sitt liv. Han hadde også militære ærestitler, som generalkaptein og oberst av et artillerikompani fra 1817. Han var president av Royal Society mellom 1830 og 1838.
Hertugen av Sussex var dronning Viktorias favorittonkel. Han gikk opp kirkegulvet med henne da hun gifta seg med prins Albert av Sachsen-Coburg-Gotha. Hertugen av Sussex døde på Kensington Palace i 1843. I sitt testamentet presiserte han at han ikke ønska en statsbegravelse. Han blei begravd på gravplassen i Kensal den 5. mai 1843. Hertuginnen av Inverness fortsatte å bo på Kensington Palace til sin død i 1873. Hun blei gravlagt ved Augustus Fredericks side.